CELEX: 32010R0806
Language: mt
Date: 2010-09-13 00:00:00
Title: Regolament ta’ implimentazzjoni tal-Kunsill (UE) Nru 806/2010 tat- 13 ta’ Settembru 2010 li jemenda r-Regolamenti (KE) Nru 1292/2007 u (KE) Nru 367/2006 fir-rigward tal-għoti ta’ eżenzjoni mill-miżuri imposti taħt dawk ir-Regolamenti lil esportatur Iżraeljan wieħed ta’ film tat-tereftalat tal-polietilene (PET) li jorġina mill-Indja u li jtemm ir-reġistrazzjoni tal-importazzjonijiet mingħand dak l-esportatur

15.9.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 242/6
            
         REGOLAMENT TA’ IMPLIMENTAZZJONI TAL-KUNSILL (UE) Nru 806/2010
   tat-13 ta’ Settembru 2010
   li jemenda r-Regolamenti (KE) Nru 1292/2007 u (KE) Nru 367/2006 fir-rigward tal-għoti ta’ eżenzjoni mill-miżuri imposti taħt dawk ir-Regolamenti lil esportatur Iżraeljan wieħed ta’ film tat-tereftalat tal-polietilene (PET) li jorġina mill-Indja u li jtemm ir-reġistrazzjoni tal-importazzjonijiet mingħand dak l-esportatur
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku tal-antidumping”) u b’mod partikolari l-Artikoli 11(4) u 13(4) tiegħu,
   Wara li kkunsidra r-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (2) (“ir-Regolament bażiku ta’ kontra s-sussidji”) u b’mod partikolari l-Artikoli 20, 23(5) u (6) tiegħu,
   Wara li kkunsidra l-proposta mill-Kummissjoni Ewropea wara konsultazzjoni mal-Kumitat Konsultattiv,
   Billi:
   A.   IL-MIŻURI FIS-SEĦĦ
   
   
               (1)
            
            
               Il-Kunsill, bir-Regolamenti (KE) Nru 1676/2001 (3) u Nru 2597/1999 (4) impona miżuri tal-antidumping u ta’ kontra s-sussidju rispettivament fuq il-film tal-PET li joriġina, fost oħrajn, mill-Indja (“il-miżuri oriġinali”). Bir-Regolamenti (KE) Nru 1975/2004 (5) u (KE) Nru 1976/2004 (6), il-Kunsill estenda dawn il-miżuri għall-film tal-PET mibgħuta mill-Iżrael u mill-Brażil (“il-miżuri estiżi”) ħlief għall-importazzjonijiet prodotti minn kumpanija Brażiljana waħda, Terphane Ltd, u kumpanija Iżraeljana waħda, Jolybar Ltd, imsemmija speċifikament f’kull wieħed min dawk ir-Regolamenti.
            
         
               (2)
            
            
               Permezz tar-Regolament (KE) Nru 101/2006 (7) il-Kunsill emenda r-Regolamenti (KE) Nru 1975/2004 u (KE) Nru 1976/2004 biex jeżenta kumpanija waħda oħra Iżraeljana, Hanita Coatings Rural Cooperative Association Ltd, mill-miżuri estiżi.
            
         
               (3)
            
            
               Wara reviżjoni dwar l-iskadenza tal-miżuri tal-antidumping, il-Kunsill, permezz tar-Regolament (KE) Nru 1292/2007 (8), impona dazju tal-antidumping fuq l-importazzjonijiet tal-film tat-tereftalat tal-polietilene (PET) li joriġina mill-Indja u żamm l-estenzjoni ta’ dak id-dazju fuq l-importazzjonijiet tal-istess prodott mibgħuta mill-Brażil u mill-Iżrael, sew jekk ikunx iddikjarat li oriġinaw mill-Brażil jew l-Iżrael u sew jekk ma jkunx, bl-eċċezzjoni ta’ ċerti produtturi speċifikati fl-Artikoli 2(4) ta’ dak ir-Regolament (“il-miżuri antidumping fis-seħħ”).
            
         
               (4)
            
            
               Wara reviżjoni dwar l-iskadenza tal-miżuri kompensatorji, il-Kunsill, permezz tar-Regolament (KE) Nru 367/2006 (9) impona dazju kompensatorju fuq importazzjonijiet tal-film tat-tereftalat tal-polietilene (PET) li joriġina mill-Indja u żamm l-estenzjoni ta’ dak id-dazju fuq l-importazzjonijiet tal-istess prodott mibgħuta mill-Brażil u mill-Iżrael, sew jekk ikunx iddikjarat li oriġinaw mill-Brażil jew l-Iżrael u sew jekk ma jkunx, bl-eċċezzjoni ta’ ċerti produtturi speċifikati fl-Artikolu 1(3) ta’ dak ir-Regolament (“il-miżuri kompensatorji fis-seħħ”). Il-miżuri tal-antidumping fis-seħħ u l-miżuri kompensatorji fis-seħħ minn hawn ’il quddiem ser jissemmew flimkien bħala “il-miżuri tal-antidumping u dawk kompensatorji fis-seħħ”.
            
         
               (5)
            
            
               Ir-Regolamenti (KE) Nru 1292/2007 u (KE) Nru 367/2006 ġew emendati l-aħħar permezz tar-Regolament tal-Kunsill (KE) Nru 15/2009 (10).
            
         B.   L-INVESTIGAZZJONI ATTWALI
   
   1.   Talba għal reviżjoni
   
   
               (6)
            
            
               Il-Kummissjoni sussegwentement rċeviet talba għal eżenzjoni mill-miżuri estiżi skont l-Artikoli 11(4) u 13(4) tar-Regolament bażiku tal-antidumping u l-Artikoli 20, 23(5) u 23(6) tar-Regolament bażiku ta’ kontra s-sussidji. L-applikazzjoni ġiet ippreżentata minn S.Z.P. Plastic Packaging Products Ltd (“SZP”), produttur fl-Iżrael (“il-pajjiż ikkonċernat”).
            
         2.   Il-bidu tar-reviżjoni
   
   
               (7)
            
            
               Il-Kummissjoni eżaminat l-evidenza ppreżentata minn SZP u kkunsidratha biżżejjed biex tiġġustifika l-bidu ta’ investigazzjoni skont l-Artikoli 11(4) u 13(4) tar-Regolament bażiku tal-antidumping u l-Artikoli 20, 23(5) u 23(6) tar-Regolament bażiku ta’ kontra s-sussidji bil-għan li tiddetermina l-possibbiltà li teżenta lil SZP mill-miżuri estiżi. Wara konsultazzjoni mal-Kumitat Konsultattiv, u wara li l-industrija tal-Unjoni kkonċernata ngħatat l-opportunità li tikkummenta, il-Kummissjoni, permezz tar-Regolament (UE) Nru 6/2010 (11) (“ir-Regolament ta’ bidu”), bdiet revizjoni tar-Regolamenti (KE) Nru 1292/2007 u (KE) Nru 367/2006 fir-rigward ta’ SZP.
            
         
               (8)
            
            
               Ir-Regolament li ta bidu għar-reviżjoni ħassar id-dazju antidumping impost bir-Regolament (KE) Nru 1292/2007 fir-rigward tal-importazjonijiet tal-prodott taħt l-investigazzjoni mibgħut mill-Iżrael minn SZP. Fl-istess ħin, skont l-Artikolu 14(5) tar-Regolament bażiku tal-antidumping, l-awtoritajiet doganali kienu ordnati jieħdu l-passi xierqa biex jirreġistraw dawn l-importazzjonijiet.
            
         3.   Il-prodott ikkonċernat
   
   
               (9)
            
            
               Il-prodott ikkonċernat huwa l-istess bħal dak definit fir-regolamenti li imponew il-miżuri oriġinali, il-film tat-tereftalat tal-polietilene (PET) li joriġina mill-Indja, li attwalment jaqa’ taħt il-kodiċi NM ex 3920 62 19 u ex 3920 62 90 (“il-prodott ikkonċernat”).
            
         
               (10)
            
            
               Huwa kkunsidrat li l-film tal-PET mibgħuta mill-Iżrael għall-Unjoni taħt il-kodiċi NM ex 3920 62 19 u ex 3920 62 90 (“il-prodott taħt reviżjoni”) għandu l-istess karatteristiċi tekniċi, fiżiċi u kimiċi bażiċi u l-istess użu bħall-prodott ikkonċernat. Għalhekk, huwa meqjus bħala prodott simili fit-tifsira tal-Artikolu 1(4) tar-Regolament bażiku tal-antidumping u l-Artikolu 2(c) tar-Regolament bażiku ta’ kontra s-sussidji.
            
         4.   L-investigazzjoni
   
   
               (11)
            
            
               Il-Kummissjoni infurmat uffiċjalment lill-SZP u lir-rappreżentanti tal-pajiż ikkonċernat bil-bidu tar-reviżjoni. Partijiet interessati ġew mistiedna jesprimu l-fehmiet tagħhom u kienu mgħarrfa bil-possibbiltà li jitolbu smigħ. Madankollu, din it-talba ma saritx.
            
         
               (12)
            
            
               Il-Kummissjoni bagħtet ukoll kwestjonarju lil SZP u rċeviet tweġiba fil-limitu taż-żmien stipulat. Il-Kummissjoni fittxet u vverifikat l-informazzjoni kollha meqjusa bħala meħtieġa għall-iskop tar-reviżjoni. Saret żjara ta’ verifika fil-bini ta’ SZP.
            
         5.   Il-perijodu ta’ investigazzjoni
   
   
               (13)
            
            
               L-investigazzjoni kopriet il-perijodu mill-1 ta’ Jannar 2009 sal-31 ta’ Diċembru 2009 (‘il-PI’). Id-data nġabret mill-2006 sal-aħħar tal-PI biex tkun investigata kull bidla fix-xejra tal-kummerċ.
            
         C.   IR-RIŻULTATI TAL-INVESTIGAZZJONI
   
   
               (14)
            
            
               L-investigazzjoni kkonfermat li SZP ma kinitx esportat il-prodott taħt reviżjoni lill-Unjoni Ewropea matul il-perijodu tal-investigazzjoni li wassal għall-miżuri estiżi, jiġifieri l-1 ta’ Jannar sal-31 ta’ Diċembru 2003. L-ewwel esportazzjoni tal-prodott taħt ir-reviżjoni minn SZP saret wara l-estensjoni tal-miżuri għal, fost oħrajn, l-Iżrael.
            
         
               (15)
            
            
               Barra dan, skont l-evidenza dokumentata ppreżentata, SZP kienet kapaċi turi b’mod sodisfaċenti li hija ma kellha l-ebda rabta diretta jew indiretta ma’ xi wieħed mill-produtturi esportaturi Indjani jew ma’ kumpaniji Iżraeljani soġġetti għall-miżuri tal-antidumping u dawk kumpensatorji li hemm fis-seħħ.
            
         
               (16)
            
            
               Kif issemma diġà fil-premessa 14, SZP ma esportatx il-prodott ikkonċernat lejn l-Unjoni sa wara li ntemm il-perijodu ta’ investigazzjoni li wassal għall-miżuri estiżi. SZP timmanifattura l-film PET u tbiegħha jew tużaha biex tipproduċi sensiela ta’ prodotti tal-imballaġġ.
            
         
               (17)
            
            
               Il-materja prima ta’ oriġini Indjana tintuża, fost oħrajn, minn SZP biex timmanifattura l-film tal-PET esportata lejn l-Unjoni, iżda dan ma kienx meqjus bħala proċess li jinvolvi l-evażjoni tal-liġi. Il-materja prima Indjana kienet biss parti żgħira tal-materja prima mixtrija bil-prezz tas-suq minn SZP u kienet imħallta ma’ materja prima oħra li kienu fil-biċċa l-kbira tagħhom mixtrijin internament. Il-produttur Indjan tal-materja prima hija kumpanija li ilha żmien twil tissupplixxi lil SZP.
            
         
               (18)
            
            
               Barra minn hekk, ma nstabet ebda prova li SZP kienet qiegħda tixtri l-flim PET lest mill-Indja biex terġa’ tbiegħu jew tittrasbordah għall-Unjoni Ewropea.
            
         D.   EMENDA GĦALL-MIŻURI TAĦT REVIŻJONI
   
   
               (19)
            
            
               B’konformità mas-sejbiet imsemmija hawn fuq, li SZP ma kenitx qed tipprattika l-evażjoni, il-kumpanija għandha tiġi eżentata mill-miżuri tal-antidumping u dawk kumpensatorji fis-seħħ.
            
         
               (20)
            
            
               Ir-reġistrazzjoni tal-importazzjonijiet tal-film tal-PET mibgħut mill-Iżrael min-naħa ta’ SZP, kif impost mir-Regolament tal-bidu, għandha tintemm. Skont l-Artikolu 14(5) tar-Regolament bażiku tal-antidumping, li jipprevedi li għandhom ikunu applikati miżuri kontra l-importazzjoni rreġistrata mid-data tar-reġistrazzjoni, u minħabba l-eżenzjoni tal-kumpanija mill-miżuri, m’għandu jinġabar ebda dazju tal-antidumping fuq importazzjonijiet tal-flim tal-PET mibgħuta mill-Iżrael min-naħa ta’ SZP li daħal fl-Unjoni taħt ir-reġistrazzjoni imposta mir-Regolament tal-bidu.
            
         
               (21)
            
            
               Fir-rigward tal-miżuri kompensatorji, billi SZP instabet li ma kenitx qed tevita l-miżuri fis-seħħ, l-eżenzjoni għandha tibda tgħodd mid-data tad-dħul fis-seħħ tar-Regolament (UE) Nru 6/2010 skont l-Artikolu 23(6) tar-Regolament bażiku ta’ kontra s-sussidji. Ir-rimborż jew l-eżenzjoni jridu jintalbu mingħand l-awtoritajiet doganali nazzjonali skont il-leġislazzjoni doganali applikabbli.
            
         
               (22)
            
            
               L-eżenzjoni mill-miżuri estiżi mogħtija lill-film tal-PET maħdum minn SZP għandha, skont l-Artikolu 13(4) tar-Regolament bażiku tal-antidumping u l-Artikolu 23(6) tar-Regolament bażiku ta’ kontra s-sussidji, tibqa’ valida bil-kundizzjoni li l-fatti kif finalment aċċertati jiġġustifikaw l-eżenzjoni u li ma jkunx stabbilit, pereżempju, li l-eżenzjoni kienet ingħatat abbażi ta’ informazzjoni falza jew qarrieqa ppreżentata mill-kumpanija kkonċernata. Jekk l-evidenza prima facie turi mod ieħor, jista’ jingħata bidu għal investigazzjoni mill-Kummissjoni biex jiġi stabbilit jekk ikunx iġġustifikat li l-eżenzjoni tiġi rtirata.
            
         
               (23)
            
            
               L-eżenzjoni mill-miżuri estiżi fuq l-importazzjonijiet tal-flim tal-PET mingħand SZP ġiet stabbilita abbażi tas-sejbiet tar-reviżjoni attwali. Din l-eżenzjoni għalhekk tapplika esklussivament għall-importazzjonijiet tal-film tal-PET mibgħut mill-Iżrael u maħdum minn dik l-entità ġuridika speċifika. Il-flim tal-PET importat li nħadem jew intbagħat minn kwalunkwe kumpanija mhux imsemmija b’mod speċifiku fl-Artikolu 2(4) tar-Regolament (KE) Nru 1292/2007 u l-Artikolu 1(3) tar-Regolament (KE) Nru 367/2006 b’isimha u bl-indirizz tagħha, inklużi l-entitajiet konnessi ma’ dawk imsemmija b’mod speċifiku, ma jistgħux jibbenefikaw mill-eżenzjoni u għandhom ikunu suġġetti għar-rata tad-dazju residwali kif imposta minn dawk ir-Regolamenti.
            
         E.   IL-PROĊEDURA
   
   
               (24)
            
            
               SZP u l-partijiet interessati l-oħrajn kollha ġew mgħarrfin bil-fatti u l-kunsiderazzjonijiet li fuq il-bażi tagħhom kien maħsub li tingħata eżenzjoni lil SZP mill-miżuri estiżi. Ma ntbagħat ebda kumment,
            
         ADOTTA DAN IR-REGOLAMENT:
   Artikolu 1
   1.   Ir-Regolament (KE) Nru 1292/2007 huwa b’dan emendat kif ġej:
   Fl-Artikolu 2(4), il-kumpanija li ġejja hija miżjuda mal-lista ta’ kumpaniji li jipproduċu l-film tat-tereftalat tal-polietilene fil-Brażil u fl-Iżrael u li l-importazzjonijiet tagħhom tal-film tat-tereftalat tal-polietilene huma eżentati mill-applikazzjoni tad-dazju residwali definittiv tal-antidumping estiż:
   
      “S.Z.P. Plastic Packaging Products Ltd, PO Box 53, Shavei Zion, 22086 Israel (Kodiċi addizzjonali TARIC A964)”.
   
   2.   Ir-Regolament (KE) Nru 367/2006 huwa b’dan emendat kif ġej:
   Fl-Artikolu 1(3), il-kumpanija li ġejja hija miżjuda mal-lista ta’ kumpaniji li jipproduċu l-film tat-tereftalat tal-polietilene fil-Brażil u fl-Iżrael u li l-importazzjonijiet tagħhom tal-film tat-tereftalat tal-polietilene huma eżentati mill-applikazzjoni tad-dazju definittiv kompensatorju estiż:
   
      “S.Z.P. Plastic Packaging Products Ltd, PO Box 53, Shavei Zion, 22086 Israel (Kodiċi addizzjonali TARIC A964)”.
   
   Artikolu 2
   Id-dazji kompensatorji li jkunu nġabru wara s-7 ta’ Jannar 2010 taħt l-Artikolu 1(1) tar-Regolament (KE) Nru 367/2006 fuq l-importazzjonijiet minn S.Z.P. Plastic Packaging Products Ltd għandhom jintraddu lill-importatur jew l-importaturi kkonċernati. Għandhom jintalbu mingħand l-awtoritajiet doganali nazzjonali r-rimborż jew l-eżenzjoni skont il-leġislazzjoni doganali applikabbli.
   Artikolu 3
   L-awtoritajiet doganali b’dan huma mitluba jwaqqfu r-reġistrazzjoni tal-importazzjonijiet imwettqa skont l-Artikolu 3 tar-Regolament (UE) Nru 6/2010. M’għandu jinġabar ebda dazju tal-antidumping fuq l-importazzjonijiet irreġistrati b’dan il-mod.
   Artikolu 4
   Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   L-Artikolu 1(2) għandu japplika mis-7 ta’ Jannar 2010.
   
      Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
      Magħmul fi Brussell, it-13 ta’ Settembru 2010.
      
         
            Għall-Kunsill
         
         
            Il-President
         
         S. VANACKERE
      
   
   
      (1)  ĠU L 343, 22.12.2009, p. 51.
   
      (2)  ĠU L 188, 18.7.2009, p. 93.
   
      (3)  ĠU L 227, 23.8.2001, p. 1.
   
      (4)  ĠU L 316, 10.12.1999, p. 1.
   
      (5)  ĠU L 342, 18.11.2004, p. 1.
   
      (6)  ĠU L 342, 18.11.2004, p. 8.
   
      (7)  ĠU L 17, 21.1.2006, p. 1.
   
      (8)  Ir-Regolament tal-Kunsill (KE) Nru 1292/2007 tat-30 ta’ Ottubru 2007 li jimponi dazju defenittiv ta’ antidumping fuq importazzjonijiet ta’ tertuqa tat-tereftalat tal-polietilene(PET) li joriġinaw fl-Indja, wara reviżjoni tal-iskadenza skont l-Artikolu 11(2) tar-Regolament tal-Kunsill (KE) Nru 384/96, u li jtemm ir-reviżjoni parzjali interim skont l-Artikolu 11(3) tar-Regolament (KE) Nru 384/96 (ĠU L 288, 6.11.2007, p. 1).
   
      (9)  Ir-Regolament tal-Kunsill (KE) Nru 367/2006 tas-27 ta’ Frar 2006 li jimponi dazju kumpensatorju definittiv fuq l-importazzjoni ta’ film tal-polyethylene terephthalate (PET) li joriġina fl-Indja wara reviżjoni ta’ għeluq iż-żmien skont l-Artikolu 18 tar-Regolament (KE) Nru 2026/97 (ĠU L 68, 8.3.2006, p. 15).
   
      (10)  ĠU L 6, 10.1.2009, p. 1.
   
      (11)  ĠU L 2, 6.1.2010, p. 5.